钦定古今图书集成/明伦汇编/官常典/第407卷 > 于什门
## 钦定古今图书集成/明伦汇编/官常典/第407卷 > 于什门

按《魏书》本传：“于简，字什门，代人也。太宗时为谒者，使
喻冯跋。及至和龙，住外舍不入，使人谓跋曰：‘大魏皇
帝有诏，须冯主出受，然后敢入’。跋使人牵逼令入，见
跋不拜。跋令人按其项，什门曰：‘冯主拜受诏，吾自以
宾主致敬，何须苦见逼也’？与跋往复，声气厉然，初不
挠屈。既而跋止什门，什门于群众之中，回身背跋，被”
裤后裆以辱之。既见拘留，随身衣裳，败坏略尽，虮虱
被体，跋遗以衣服，什门拒而不受。和龙人皆叹曰：“虽
古烈士，无以过也。”历二十四年。后冯文通上表称臣，
乃送什门归，拜治书侍御史。世祖下诏曰：“什门奉使
和龙，值狂竖肆虐，勇志壮厉，不为屈节，虽昔苏武，何
以加之。”赐羊千口，帛千疋，进为上大夫，策告宗庙，颁
示天下，咸使闻也。